PTT เปิดปั๊มน้ำมันแห่งแรกในกัมพูชาตั้งเป้าขยายเพิ่มเป็น 70 แห่งในปี 63
PTT เปิดปั๊มน้ำมันแห่งแรกในกัมพูชาตั้งเป้าขยายเพิ่มเป็น 70 แห่งในปี 63
22 ต.ค. 2558

นายปิยสวัสดิ์ อัมระนันทน์ ประธานกรรมการ บริษัท ปตท. จำกัด (มหาชน) หรือ PTT และนายสรัญ รังคสิริ ประธานเจ้าหน้าที่ปฏิบัติการกลุ่มธุรกิจปิโตรเลียมขั้นปลาย ปตท.ร่วมพิธีเปิดสถานีบริการน้ำมัน ปตท.เสียมเรียบ ประเทศกัมพูชาอย่างเป็นทางการ ซึ่งเป็นสถานีบริการน้ำมันแบบครบวงจรในรูปแบบ Platinum ตามแนวคิด PTT Life Station บนพื้นที่กว่า 3,900 ตารางเมตรเพื่ออำนวยความสะดวก ชาวกัมพูชา ชาวต่างชาติ รวมถึงชาวไทยที่เดินทางไปท่องเที่ยวหรือทำธุรกิจ
ทั้งนี้ ปตท. มีนโยบายขยายการลงทุนในต่างประเทศ โดยเฉพาะกลุ่มประเทศเพื่อนบ้านในอาเซียน ซึ่งถือเป็นตลาดที่มีศักยภาพและมีการเติบโตทางเศรษฐกิจสูง ซึ่ง ปตท. มีแผนขยายจำนวนสถานีบริการในกัมพูชาจาก 26 แห่งในสิ้นปี 58 เป็น 70 แห่งภายในปี 63 และในสิ้นปี 58 จะมีสถานีบริการน้ำมัน ปตท. ใน 4 ประเทศ กลุ่มอาเซียนประกอบด้วย กัมพูชา ฟิลิปปินส์ สปป.ลาว และพม่า รวมกว่า 150 แห่ง
สำหรับประเทศกัมพูชาเป็นอีกประเทศที่มีการเจริญเติบโตอย่างต่อเนื่อง ปตท. จึงได้เปิดสถานีบริการน้ำมันครบวงจรรูปแบบ PTT Life Station หรือ “สถานีเติมความสุข” เป็นแห่งแรกในกัมพูชาที่เมืองเสียมเรียบ ซึ่งเป็นที่ตั้งของ นครวัด นครธม และกลุ่มปราสาทหินอีกหลายแห่ง เพื่อเป็นอีกหนึ่งทางเลือกพร้อมอำนวยความสะดวกให้กับชาวกัมพูชา ชาวไทย และนักท่องเที่ยวทั่วโลก 